作者:李曾伯
標題:沁園春
內容:軒冕儻來，功名杯水，行藏依樓。把方略評梅，工夫課柳，精神伴鶴，談笑盟鷗。草檄尋樵，移文問釣，任江上東南風未休。君知否，問如今綠野，勝似青油。從伊萬戶封留。算得似團欒歌笑不。怕魏闕興思，高車駟馬，江湖難著，緩帶輕裘。雪意何如，新醪熟未，樂事良辰聊獻酬。從今去，更八千椿算，才一春秋。